19/11/2013 | Administración LocalMunicipal
Ribeira
Anuncio convocatoria e bases específicas para a provisión en propiedade dunha praza de notificador

Por Resolución da Alcaldía de data 13 de xullo de 2012 aprobouse as Bases Xerais da convocatoria das prazas contidas na Oferta de Emprego Público correspondente ao ano 2010, no marco do proceso de consolidación de emprego temporal, que foron publicadas integramente no Boletín Oficial da Provincia da Coruña número 146 do día 02/08/2012, procedendo a aprobación das Bases Especificas que han de rexer os respectivos procesos selectivos. Por Resolución da Alcaldía de data 08 de novembro de 2013 aprobouse as bases específicas que regulan a convocatoria do proceso selectivo para a provisión en propiedade dunha praza de notificador (funcionario de carreira), incluída na Oferta de Emprego Público do ano 2010, a través dun proceso selectivo de consolidación de emprego temporal: Tal e como se indica na Base 3ª das Xerais e na Base 3ª das Específicas, o prazo de presentación de instancias é de vinte (20) días naturais contados a partir do seguinte ao da publicación do anuncio da convocatoria no Boletín Oficial do Estado. As presentes bases específicas constitúen o desenvolvemento do Proceso de Consolidación, de conformidade co establecido na Disposición Transitoria 4ª da Lei 7/2007, de 12 de abril, do Estatuto básico do empregado público, recollido na Oferta de Emprego deste Concello para o ano 2010, aprobada por Decreto da Alcaldía de data 31 de agosto de 2011 e publicada no BOP do día 09 de setembro de 2011, e réxese polas Bases Xerais da convocatoria das prazas contidas na oferta de emprego público correspondente ao ano 2010, no marco do proceso de consolidación de emprego temporal, aprobadas por Resolución da Alcaldía de data 13/07/2012, e publicadas integramente no Boletín Oficial da Provincia da Coruña número 146 do 02/08/2012 e polas seguintes normas especificas. O obxecto do proceso selectivo será a cobertura dunha (1) praza de funcionario de carreira, pertencente ao Grupo AP; Escala de Administración Especial; Subescala: Servizos Especiais, baixo a denominación de Notificador, nivel 14, código RPT 01.03.02.02, polo sistema de acceso libre, polo procedemento de concurso-oposición. Está dotada coas retribucións básicas correspondentes ao seu grupo de titulación e coas complementarias asignadas ao posto de traballo ao que se adscriba a praza. O proceso selectivo constará dunha fase de concurso e outra fase de oposición. Ao presente proceso selectivo seralle aplicable a Lei 7/2007, do 12 de abril, do Estatuto básico do empregado público, o Decreto Lexislativo 1/2008, do 13 de marzo, polo que se aproba o texto refundido da Lei da función pública de Galicia, e demais normas concordantes, así como o disposto nesta convocatoria. Para seren admitidos á realización das probas selectivas os/as aspirantes deberán posuír, no día de finalización do prazo de presentación de solicitudes e manter ata o momento da toma de posesión como funcionarios, os seguintes requisitos: a) Ter a nacionalidade española. Ser nacional dalgún dos estados membros da Unión Europea ou nacional dalgún Estado en que, en virtude dos tratados internacionais realizados pola Unión Europea e ratificados por España, sexa de aplicación a libre circulación de traballadores. Tamén poderán participar, calquera que sexa a súa nacionalidade, o cónxuxe dos españois e dos nacionais doutros estados membros da Unión Europea, e o dos nacionais dalgún Estado ao cal, en virtude dos tratados internacionais celebrados pola Unión Europea e ratificados por España, sexa de aplicación a libre circulación de traballadores, sempre que non estean separados de dereito. Así mesmo, coas mesmas condicións poderán participar os seus descendentes e os do seu cónxuxe sempre que non estean separados de dereito, sexan menores de vinte e un anos ou maiores da dita idade dependentes. b) Ter cumpridos 16 anos de idade e non exceder da idade máxima de xubilación forzosa. c) Estar en posesión, ou en condicións de obtelo na data en que remate o prazo de presentación de instancias, do certificado de escolaridade ou equivalente. No caso de titulacións obtidas no estranxeiro deberán posuír o documento que acredite fidedignamente a súa homologación. d) Estar en posesión do permiso de circulación da clase B, en plena vixencia e sen ningún tipo de limitación na data en que remate o prazo de presentación de instancias, así como na data de nomeamento, co compromiso, mediante declaración, a mantelo vixente mentres permanezan en situación de servizo activo. e) Non padecer enfermidade nin estar afectado por limitación física ou psíquica incompatible co desempeño das correspondentes funcións. A estes efectos, establécese a igualdade de condicións das persoas minusválidas cos demais aspirantes, non podendo fixarse con carácter xeral limitacións físicas ou psíquicas senón nos casos en que sexan incompatibles co normal desempeño do traballo correspondente, adoptándose polo Tribunal Cualificador medidas e medios para a realización das probas, de forma que gocen de igualdade de oportunidades cos demais participantes. A condición de minusvalía e a súa compatibilidade acreditarase con certificación expedida polo organismo competente. f) Non incorrer en causa de incompatibilidade ou de incapacidade, conforme á normativa vixente. g) Non ter sido separado mediante expediente disciplinario do servizo de calquera das administracións públicas ou dos órganos constitucionais ou estatutarios das comunidades autónomas, nin atoparse en inhabilitación absoluta ou especial para empregos ou cargos públicos por resolución xudicial. No suposto de ser nacional doutro Estado, non atoparse inhabilitado ou en situación equivalente nin ter sido sometido a sanción disciplinaria ou equivalente que impida, no seu Estado, nos mesmos termos, o acceso ao emprego público. As solicitudes para tomar parte neste proceso selectivo faranse mediante instancia dirixida ao señor Alcalde, en modelo que estará a disposición de todos/as os que desexen participar no proceso no Rexistro Xeral do Concello e na páxina web municipal (www.riveira.es), e nas que se fará constar que se reúnen todos e cada un dos requisitos establecidos na Base Segunda desta convocatoria. Os aspirantes con algunha capacidade diminuída terán que indicalo na solicitude, acompañada da correspondente documentación acreditativa da minusvalía. Así mesmo, terán que solicita-las posibles adaptacións de tempo e medios para a realización dos exercicios nos que esta adaptación sexa necesaria. As solicitudes presentaranse no citado Rexistro (os días laborais de 9:30 a 13:30 horas) durante o prazo de 20 días naturais, que se iniciará o día seguinte ó da publicación do anuncio da convocatoria no Boletín Oficial do Estado. Tamén se poderán presentar na forma que determina o artigo 38.4 da Lei 30/1992, de Réxime Xurídico das Administracións Públicas e do Procedemento Administrativo Común; neste caso, os aspirantes deberán comunicalo mediante telegrama ou telefax (Fax do Concello de Riveira nº 981 871610) durante o mesmo prazo que o de presentación de instancias. Tamén poderán comunicalo enviando un e-mail á seguinte dirección de correo electrónico: maria. sieira. rios@riveira. com Xunto coa solicitude para tomar parte neste proceso selectivo os aspirantes deberán achegar, inescusablemente, a seguinte documentación: a) Xustificante acreditativo de ter ingresado na Tesourería Municipal a cantidade de 8,02 euros en concepto de matrícula. O dito importe poderase facer efectivo ben directamente nas arcas municipais ou ben mediante xiro postal ou telegráfico, así como mediante ingreso na seguinte conta municipal (cos datos persoais do aspirante e praza á que se opta), número de conta de BBVA: 0182-5820-13-0000002454, e será devolto unicamente no caso de que o aspirante non sexa admitido ao proceso selectivo por falta dos requisitos esixidos para participar no mesmo ou por presenta-la solicitude fóra de prazo. En ningún caso a presentación e pago da taxa por dereitos de exame suporá a substitución do trámite de presentación da instancia. Estarán exentas do pago das taxas as persoas con discapacidade igual ou superior ao 33%, segundo certificado emitido pola autoridade correspondente, o cal acompañarán á instancia solicitante. Tamén estarán exentas as persoas inscritas como demandantes de emprego nos Servizos Públicos de Emprego, segundo certificado emitido por esta entidade, o cal acompañará á instancia solicitante. b) Copia simple do Documento Nacional de Identidade ou documento identificativo. c) Copia compulsada da titulación académica esixida na letra c) da Base 2ª. d) Copia compulsada do permiso de circulación de clase B. e) Relación dos méritos que aleguen para a súa avaliación na fase do concurso, que se acompañará da documentación orixinal (ou fotocopias autenticadas) acreditativa dos mesmos. Non se terán en conta nin serán valorados aqueles méritos que non estean acreditados na forma indicada. Tampouco se terán en conta aqueles méritos que non se acrediten suficientemente no momento de remata-lo prazo de presentación das instancias. Para que teñan validez neste proceso selectivo, tódolos documentos que se presenten deberán estar expedidos nalgunha das linguas oficiais na Comunidade Autónoma de Galicia (galego ou castelán). No caso de tratarse de documentos expedidos noutras Comunidades Autónomas do Estado Español, para que teñan validez deberán estar redactados en lingua castelá ou traducidos polo organismo competente da respectiva Comunidade. Tratándose de documentos expedidos nun país estranxeiro, deberán estar debidamente traducidos, validados e apostilados pola correspondente oficina diplomática española ou organismo competente. Coa presentación da instancia para tomar parte no proceso selectivo entenderase que os interesados aceptan e acatan todas e cada unha das Bases desta convocatoria. Rematado o prazo de presentación de instancias, a Alcaldía ditará Resolución no prazo máximo dun mes, declarando aprobada a lista provisional de aspirantes admitidos e excluídos, con indicación, se é o caso, das causas de exclusión. Na lista deberán constar, en todo caso, os apelidos, nome e número de documento nacional de identidade. Esta resolución publicarase no Boletín Oficial da Provincia, no taboleiro de anuncios do Concello e na páxina web do Concello (www.riveira.es). Os aspirantes excluidos dispoñen dun prazo de dez días, contado desde o seguinte ó da publicación da antedita resolución no Boletín Oficial da Provincia, para poderen emendar, de ser o caso, o defecto que motivou a exclusión. Posteriormente, o Alcalde declarará aprobada a lista definitiva de admitidos e excluidos, que se publicará no Boletín Oficial da Provincia, no taboleiro de anuncios do Concello e na súa páxina web. Na mesma resolución o alcalde determinará o lugar, data e hora do comenzo do proceso selectivo, así como a composición do Órgano de selección. O proceso de selección constará das seguintes fases: Concurso e Oposición. Consistirá na puntuación dos méritos acreditados polos aspirantes, de conformidade coa documentación aportada polos mesmos dentro do prazo de presentación de instancias, e con referencia á data na que finaliza o devandito prazo, conforme ao seguinte baremo: a) Experiencia profesional no posto de traballo: - Por servizos prestados no Concello de Riveira, con vínculo de carácter temporal ou interino, en postos ou prazas do grupo AP de notificador, 1 punto por ano ou fracción superior a 6 meses, ata un máximo de 12 puntos. Para realizar esta valoración será requisito estar en situación de servizo activo neste Concello no posto de traballo obxecto da convocatoria, con contrato ininterrompido de traballo vixente de carácter temporal ou ben en situación de interinidade, á data de finalización do prazo de presentación de solicitudes. - Por servizos prestados en calquera administración pública, con vínculo de carácter temporal ou interino, en postos ou prazas do grupo AP de notificador, 0,10 puntos por ano ou fracción superior a 6 meses, ata un máximo de 12 puntos. A experiencia profesional deberá acreditarse mediante certificación acreditativa, expedida pola administración pública na que prestou servizos, facendo constar o posto de traballo que desempeñou e o cómputo total de días, meses ou anos traballados. b) Cursos. Por ter asistido a cursos de formación e perfeccionamento organizados por centros oficiais dependentes da Administración do Estado, Comunidade Autónoma e Administración local, universidades, colexios oficiais ou escolas da administración pública relacionados coa praza á que se opta (incluídos os organizados por sindicatos no marco do Acordo Nacional de Formación Continua), ata un máximo de 1 punto: - De 5 a 20 horas: 0,20 puntos. - De 21 a 40 horas: 0,30 puntos. - De 41 a 100 horas: 0,50 puntos. - De mais de 100 horas: 1 punto. A cualificación dos méritos na fase de concurso será anterior á fase de oposición e as puntuacións outorgadas publicaranse no taboleiro de anuncios do Concello e, de ser posible, na súa páxina web. A puntuación obtida na fase de concurso non terá carácter eliminatorio e non poderá terse en conta para superar os exercicios da fase de oposición. A suma total dos apartados do concurso non poderá superar os 13 puntos. A ponderación da fase de concurso non poderá exceder do 40 por cento da puntuación máxima total (concurso + oposición). Os aspirantes serán convocados en chamamento único, quedando decaídos no seu dereito aqueles que non comparezan, salvo casos de forza maior debidamente xustificados e apreciados discrecionalmente polo tribunal. Os aspirantes deberán presentarse para realizaren este exercicio provistos do D. N. I., ou documento fidedigno acreditativo da súa personalidade a xuízo do tribunal, e tamén os medios materiais adecuados que sexan necesarios para a práctica daquela. Comezada a práctica do exercicio, o tribunal poderá requirirlles en calquera momento aos aspirantes que acrediten a súa identidade. A publicación dos resultados obtidos por cada aspirante farase exclusivamente no Taboleiro de Anuncios da Casa do Concello. Así mesmo, e sempre que sexa posible, publicarase, a título informativo e complementario, na web do concello (www.riveira.es). Primeiro Exercicio: De carácter eliminatorio, constará de dúas partes que poderán realizarse en sesións distintas. A ponderación do primeiro exercicio representa o 60 por cento da puntuación máxima total (concurso + oposición). Primeira parte: de carácter obrigatorio para todos os aspirantes. Consistirá en contestar un cuestionario de 30 preguntas con tres respostas alternativas, sendo só unha delas a correcta, sobre o contido do programa especificado no anexo desta convocatoria, no tempo máximo de 30 minutos. Por cada dúas respostas falladas restará unha correcta, non computándose as non contestadas. A proba cualificarase polo Tribunal de 0 a 10 puntos, sendo preciso acadar 5 puntos como mínimo, para non quedar eliminado/a. Segunda parte: de carácter obrigatorio para todos os aspirantes. Consistirá na resolución dun suposto ou supostos prácticos relativo as tarefas cuxa realización corresponde ao posto de notificador. O suposto ou supostos formulados polo Tribunal versará sobre os contidos das materias comprendidas na parte específica do programa especificado no anexo desta convocatoria. Os/as aspirantes disporán dun tempo máximo de unha hora para a súa realización. A proba cualificarase polo Tribunal de 0 a 10 puntos, sendo preciso acadar 5 puntos como mínimo, para non quedar eliminado/a (no caso de varios supostos, en cada suposto práctico). Segundo Exercicio: de carácter obrigatorio para todos os aspirantes, a excepción dos que teñan acreditado, como mínimo, o CELGA 2 ou equivalente debidamente homologado polo órgano competente en materia de política lingüística da Xunta de Galicia, que estarán excluídos de realizar o exercicio. Consistirá na tradución, nun tempo máximo de trinta minutos, un texto do castelán ao galego e outro do galego ao castelán, ambos propostos polo tribunal. Este exercicio se cualificará como “apto” ou “non apto”. Contra as presentes Bases e a Resolución que as aproba, que pon fin á vía administrativa, poderase interpoñer recurso contencioso-administrativo ante o Xulgado Contencioso-Administrativo de Santiago de Compostela, no prazo de dous meses contado desde o día seguinte ó da publicación da convocatoria. Con carácter potestativo e previo, poderá interpoñerse recurso de reposición ante o mesmo Órgano que adoptou o acordo de aprobación, no prazo de un mes, contado desde o día seguinte ó da publicación da convocatoria. Neste caso non se poderá interpoñe-lo recurso contencioso-administrativo ata que se resolva expresamente ou se produza a desestimación presunta do recurso de reposición interposto. Neste último suposto, o prazo para a interposición do recurso contencioso-administrativo será de seis meses contado desde o día seguinte a aquel no que se produza a desestimación presunta do recurso de reposición interposto. Todo iso sen prexuízo de que poida exercitar calquera outro que estime procedente. Tema 1.- Dereito Constitucional: natureza. A Constitución: clases. A Constitución de 1978: Sistemática e estructura; características xerais. O bloque de constitucionalidade. Valores superiores e principios constitucionais. A soberanía nacional. A división de poderes. A representación política. A participación política. O Estado na Constitución: o Estado social e democrático de Dereito. O Estado español como Estado composto. A Coroa. O Rei: posición constitucional. Orde de sucesión. Os poderes do Rei. O Rei e o Goberno. O Rei e as Cortes. O referendo: as súas formas. Tema 2.- A organización municipal. Municipios de réxime común. Órganos necesarios: O Alcalde, Tenentes de Alcalde, o Pleno e a Xunta de Goberno. Órganos complementarios: comisións informativas e outros órganos. Os grupos políticos. A participación veciñal na xestión municipal. Réxime especial de municipios de gran poboación. Ó concello aberto. Outros réximes especiais. Tema 3.- O acto administrativo: Concepto, clases e elementos. Motivación e notificación. Eficacia e validez dos actos administrativos. Revisión dos actos administrativos: de oficio e en vía de recurso administrativo. Tema 4.- O procedemento administrativo. As fases do procedemento administrativo: iniciación, ordenación, instrución e terminación. Tema 5.- Especialidades do procedemento administrativo local. O Rexistro de Entrada e Saída de documentos. Funcionamento dos órganos colexiados locais; réxime de sesións e acordos. Actas e certificacións de acordos. Tema 6.- Especial referencia á notificación dos actos administrativos (I). Concepto de interesados. Forma, contido e prazo en que deben levarse a cabo as notificacións dos actos administrativos. Tema 7.- Especial referencia á notificación dos actos administrativos (II). Práctica da notificación: domicilio das notificacións, consecuencias derivadas do rexeitamento das notificacións. Consecuencias do descoñecemento dos interesados, do domicilio de notificacións ou da imposibilidade de practicar as notificacións persoais. Notificacións en pais estranxeiro. Outras formas de notificación complementaria: a publicación e a indicación de notificacións e publicacións. Tema 8.- Os dereitos do cidadá na Lei 30/1992, do 26 de novembro, de réxime xurídico das administracións públicas e do procedemento administrativo común. Tema 9.- Estatuto do veciño. Os dereitos e deberes dos veciños no ámbito local. Información e participación cidadá. A atención ó público: acollida e información. Tema 10.- O Concello de Riveira. Entidades de poboación, rúas, prazas e parques. Lugares de interese histórico e turístico. Principais edificios públicos. Riveira, 08 de novembro de 2013 O alcalde Manuel Ruiz Rivas